KIRJALLINEN KYSYMYS E-0205/03 esittäjä(t): Manuel dos Santos (PSE) komissiolle. Yrityksen sulkeminen.



Virallinen lehti nro 268 E , 07/11/2003 s. 0081 - 0082



KIRJALLINEN KYSYMYS E-0205/03 esittäjä(t): Manuel dos Santos (PSE) komissiolle (3. helmikuuta 2003) Aihe: Yrityksen sulkeminen Lähetettyäni komissiolle kysymyksen Castelo de Paivassa (Portugali) sijaitsevan C & J Clark -yrityksen siirtämisestä Intiaan ja mahdollisesti Romaniaan tietooni tuli uutinen, että valmisvaateyritys Gerry Weber on ottamassa saman asenteen. Yritys siirtää tehdaslaitoksensa Figueiró dos Vinhosin (Portugali) kunnasta ulkomaille. Jos tämä siirto (tai vain yrityksen sulkeminen) varmistuu, alueen työttömyys lisääntyy huomattavasti, ja sosiaaliset seuraukset ovat katastrofaaliset. Kyseinen yritys lienee myöskin käyttänyt sille myönnettyjä huomattavan suuria yhteisön tukia. Tiedän, että komission on yhteisön lainsäädännön valvojana turvattava vapaa liikkuvuus ja markkinoiden pelisäännöt, vaikka sen on toisaalta myös varmistettava sijoittautumista koskevien sopimusten täydellinen noudattaminen. Myös tämän yrityksen tapauksessa on perusteltua epäillä, ettei sopimusta ole noudatettu tarkasti. Tästä syystä pyydän komissiota ilmoittamaan minulle seuraavaa: 1. Onko komissiolle ilmoitettu tästä uudesta siirrosta? 2. Jos ei ole, aikooko se ryhtyä tätä asiaa koskeviin toimenpiteisiin? 3. Aikooko komissio mahdollisesti laatia yhteisön lainsäädäntöä, jolla voidaan vapaan liikkuvuuden periaatetta ja markkinoiden pelisääntöjä rikkomatta edesauttaa rajoittamaan mainittuja spekulatiivisia operaatioita, jotka vahingoittavat ihmisten ja alueiden etuja ja ovat vastoin yhteisön tukien todellista henkeä? Anna Diamantopouloun komission puolesta antama vastaus (20. maaliskuuta 2003) Komissio ei ole saanut tietoja kyseisen yrityksen siirtämisestä. Euroopan sosiaalirahaston (ESR:n) osalta komissio haluaa muistuttaa arvoisalle parlamentin jäsenelle, että täydennyskoulutukseen investoiminen on Portugalissa ehdottoman tärkeää, jotta voitaisiin lisätä maan talouden kilpailukykyä. On kuitenkin pidettävä mielessä, että ESR:n samoin kuin Euroopan aluekehitysrahaston (EAKR:n) tukien myöntämisestä vastaa jäsenvaltio hyväksytyn valtiontukijärjestelmän rajoissa. Näin ollen jäsenvaltion on huolehdittava siitä, että noudatetaan yhteisön kilpailusääntöjä ja varsinkin alueellisia valtiontukia koskevia voimassa olevia suuntaviivoja(1), jotka komissio antoi maaliskuussa 1998. Suuntaviivojen mukaan investoinnin on sisällyttävä yrityksen varoihin vähintään viiden vuoden ajan siitä hetkestä lähtien, jolloin tukea saanut investointi on toteutettu. Monia yhteisön direktiivejä voidaan soveltaa tilanteissa, joissa yritystoiminnan lopettaminen johtaa merkittäviin yhteiskunnallisiin seurauksiin, muun muassa työntekijöiden joukkovähentämisiin. Esimerkkejä ovat työntekijöiden joukkovähentämistä koskevan jäsenvaltioiden lainsäädännön lähentämisestä 20. heinäkuuta 1998 annettu neuvoston direktiivi 98/59/EY(2) ja eurooppalaisen yritysneuvoston perustamista koskeva 22. syyskuuta 1994 annettu neuvoston direktiivi 94/45/EY(3). Näiden direktiivien mukaan työntekijöiden edustajille on tiedotettava kyseisistä päätöksistä ja heitä on kuultava niissä; tuolloin on pyrittävä välttämään irtisanomiset tai lieventämään niistä aiheutuvia yhteiskunnallisia seurauksia. Direktiivit on saatettu osaksi jäsenvaltioiden kansallista lainsäädäntöä, ja näin ollen kansallisten toimivaltaisten viranomaisten tehtävänä on valvoa, että kyseisiä sääntöjä noudatetaan asianmukaisesti. Näitä periaatteita käsitellään myös työntekijöille tiedottamista ja heidän kuulemistaan koskevista yleisistä puitteista Euroopan yhteisössä 11. maaliskuuta 2002 annetussa Euroopan parlamentin ja neuvoston direktiivissä 2002/14/EY(4), jossa säädetään työntekijöiden edustajien ennakoivasta ja ennalta ehkäisevästä mukaan ottamisesta, kun on kyse yritysten strategisista päätöksistä ja yritysten työllisyystilanteen todennäköisestä kehityksestä. Direktiivi on saatettava osaksi kansallista lainsäädäntöä viimeistään 21. maaliskuuta 2005, mutta on syytä korostaa, että useimmissa jäsenvaltioissa on jo voimassa näitä kysymyksiä koskevia säännöksiä. Lisäksi komissio ehdotti tammikuussa 2002 työmarkkinaosapuolille, että ne määrittäisivät, mitä periaatteita yritysten olisi noudatettava uudelleenjärjestelyissä, ja että ne laatisivat asianmukaiset keinot periaatteiden noudattamiseksi koko unionin alueella. Työmarkkinaosapuolet päättivät vuoden 2002 lopussa, että ne sisällyttävät tämän kysymyksen niiden monivuotiseen työohjelmaan. Komissio toivoo, että työmarkkinaosapuolten välisen vuoropuhelun puitteissa käynnistetyt ponnistelut johtavat konkreettisiin ja hyödyllisiin tuloksiin ja vaikuttaisivat siten Euroopassa toteutettujen uudelleenjärjestelyjen suoritustapaan. (1) EYVL C 74, 10.3.1998. (2) EYVL L 225, 12.8.1998. (3) EYVL L 254, 30.9.1994. (4) EYVL L 80, 23.3.2002.